KOMISIJOS SPRENDIMAS
2009 m. balandžio 29 d.
dėl Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos mokėjimo agentūrų 2008 finansinių metų sąskaitų, susijusių su Europos žemės ūkio garantijų fondo (EŽŪGF) lėšomis finansuojamomis išlaidomis kaimo plėtros priemonėms, patvirtinimo
(pranešta dokumentu Nr. C(2009) 3199)
(Tekstas autentiškas tik čekų, estų, graikų, anglų, latvių, lietuvių, maltiečių, vengrų, lenkų, slovakų ir slovėnų kalbomis)
(2009/366/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (1), ypač į jo 30 ir 39 straipsnius,
pasikonsultavusi su Žemės ūkio fondų komitetu,
kadangi:
(1)
Remiantis Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos pateiktomis metinėmis sąskaitomis, susijusiomis su išlaidomis kaimo plėtros priemonėms, ir prie jų pridėta reikalaujama informacija, Reglamento (EB) Nr. 1290/2005 6 straipsnio 2 dalyje nurodytų mokėjimo agentūrų sąskaitos turi būti patvirtintos. Tvirtinant pateiktas sąskaitas, atsižvelgiama į jų išsamumą, tikslumą ir teisingumą pagal sertifikavimo įstaigų parengtas ataskaitas.
(2)
Pasibaigė 2006 m. birželio 21 d. Komisijos reglamento (EB) Nr. 885/2006, kuriuo nustatytos išsamios Tarybos reglamento (EB) Nr. 1290/2005 nuostatų dėl mokėjimo agentūrų ir kitų įstaigų akreditavimo bei EŽŪGF ir EŽŪFKP sąskaitų patikrinimo ir patvirtinimo taikymo taisyklės (2), 7 straipsnio 2 dalyje nurodyti terminai, iki kurių Čekija, Estija, Kipras, Latvija, Lietuva, Vengrija, Malta, Lenkija, Slovėnija ir Slovakija turėjo Komisijai pateikti Reglamento (EB) Nr. 1290/2005 8 straipsnio 1 dalies c punkte ir Reglamento (EB) Nr. 885/2006 7 straipsnio 1 dalyje nurodytus dokumentus.
(3)
Komisija patikrino pateiktą informaciją ir iki 2009 m. kovo 31 d. Čekijai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai pranešė apie patikrinimų rezultatus, taip pat apie būtinus pakeitimus.
(4)
Kaimo plėtros išlaidų, kurioms taikoma 2004 m. sausio 5 d. Komisijos reglamento (EB) Nr. 27/2004, nustatančio pereinamąsias išsamias Tarybos reglamento (EB) Nr. 1257/1999 taikymo taisykles dėl Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos kaimo plėtros priemonių finansavimo iš EŽŪOGF Garantijų skyriaus (3), 7 straipsnio 2 dalis, atveju pagal sprendimą dėl sąskaitų patvirtinimo susigrąžintinos arba mokėtinos sumos išskaičiuojamos iš arba pridedamos prie Komisijos atliekamų vėlesnių mokėjimų.
(5)
Komisija, remdamasi atliktais patikrinimais, metinėmis sąskaitomis ir kartu su jomis pateiktais dokumentais, gali priimti sprendimą dėl kai kurių mokėjimo agentūrų pateiktų sąskaitų išsamumo, tikslumo ir teisingumo. Su šiomis sumomis susijusi išsami informacija nurodyta kartu su šiuo sprendimu Fondo komitetui pateiktoje suvestinėje ataskaitoje.
(6)
Atsižvelgiant į atliktus patikrinimus, kai kurių mokėjimo agentūrų pateiktą informaciją reikia papildomai patikslinti, todėl jų sąskaitų patvirtinti šiuo sprendimu negalima.
(7)
Kaimo plėtros išlaidų, kurioms taikomas Reglamentas (EB) Nr. 27/2004, atveju pagal sprendimą dėl sąskaitų patvirtinimo susigrąžintinos arba mokėtinos sumos išskaičiuojamos iš arba pridedamos prie Komisijos atliekamų vėlesnių mokėjimų.
(8)
Remiantis Reglamento (EB) Nr. 1290/2005 30 straipsnio 2 dalimi, šiuo sprendimu nepažeidžiamos Komisijos vėliau priimamų sprendimų nuostatos, pagal kurias Bendrija nefinansuoja išlaidų, patirtų nesilaikant Bendrijos taisyklių,
PRIĖMĖ ŠĮ SPRENDIMĄ:
1 straipsnis
Nepažeidžiant 2 straipsnio, šiuo sprendimu patvirtinamos valstybių narių mokėjimo agentūrų 2008 finansinių metų sąskaitos, susijusios su Europos žemės ūkio garantijų fondo (EŽŪGF) lėšomis finansuojamomis kaimo plėtros išlaidomis.
Pagal šį sprendimą iš kiekvienos valstybės narės susigrąžintinos arba jai mokėtinos sumos dėl Čekijoje, Estijoje, Kipre, Latvijoje, Lietuvoje, Vengrijoje, Maltoje, Lenkijoje, Slovėnijoje ir Slovakijoje taikomų kaimo plėtros priemonių nurodytos I ir II prieduose.
2 straipsnis
2008 finansinių metų valstybių narių mokėjimo agentūrų, nurodytų III priede, sąskaitos, susijusios su Čekijoje, Estijoje, Kipre, Latvijoje, Lietuvoje, Vengrijoje, Maltoje, Lenkijoje, Slovėnijoje ir Slovakijoje taikomomis kaimo plėtros priemonėmis, yra atskiriamos nuo šio sprendimo ir joms bus taikomas kitas sprendimas dėl sąskaitų patvirtinimo.
3 straipsnis
Šis sprendimas skirtas Čekijos Respublikai, Estijos Respublikai, Kipro Respublikai, Latvijos Respublikai, Lietuvos Respublikai, Vengrijos Respublikai, Maltos Respublikai, Lenkijos Respublikai, Slovėnijos Respublikai ir Slovakijos Respublikai.
Priimta Briuselyje, 2009 m. balandžio 29 d.